Daar bestaan g’n werksessie oor die belas van kerke – komiteeArgieffoto Die parlementêre portefeuljekomitee vir samewerkende regering en tradisionele sake (CoGTA) ontken gerugte dat daar planne vir besprekings is rakende die moontlikheid om kerke te belas. Faith Muthambi, komiteevoorsitter, het Sondag in ŉ verklaring gesê hulle het verneem van gerugte dat die komitee ŉ werksessie beplan vir die belastingopheffing van kerke. “Op grond van hierdie gerugte het die komitee ŉ stortvloed versoeke ontvang van mense wat so ŉ beplande bespreking wil bywoon. Die komitee wil dit duidelik stel dat hy nog nie so ŉ werksessie oor die belasting op kerke bespreek of oorweeg het nie,” sê Muthambi. Die komitee sê ŉ program is wel vir die eerste kwartaal goedgekeur wat ŉ indaba by die South African Religious Forum (SARF) 10 en 11 Maart insluit, asook ŉ kollokwium oor die regulering van skadelike godsdienstige praktyke op 17 en 18 Maart. Die program handel oor die afhandeling van aangeleenthede wat uitgelig word in die verslag van die kommissie vir die bevordering en beskerming van die regte van kulturele, godsdienstige en taalgemeenskappe. Die verslag, wat onder meer op die kommersialisering van godsdiens en die misbruik van mense se geloofstelsel fokus, is aan die einde van die vyfde termyn aan die parlement voorgelê, verduidelik Muthambi.